MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets beslutning om et fællesskabsprogram til forbedring af virkemåden for beskatningssystemer i det indre marked (Fiscalis 2007-programmet)

2002/0015 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende

Rådets fælles holdning med henblik på vedtagelse af Europa-Parlamentets og Rådets beslutning om et fællesskabsprogram til forbedring af virkemåden for beskatningssystemer i det indre marked (Fiscalis 2007-programmet)

1- BAGGRUND

Dato for fremlæggelsen af forslaget for Europa-Parlamentet og Rådet (dokument KOM(2002) 10 endelig - 2002/0015(COD)): // 17 januar 2002

Dato for udtalelsen fra Det Økonomiske og Sociale Udvalg: // 17 juli 2002

Dato for udtalelsen fra Europa-Parlamentet, første behandling: // 13 juni 2002

Dato for vedtagelsen af den fælles holdning: // 26 juli 2002

2- HENSIGTEN MED KOMMISSIONENS FORSLAG

Hensigten med Kommissionens forslag til Europa-Parlamentets og Rådets beslutning er at forlænge det eksisterende Fiscalis-program [1] samt at udvide dets anvendelsesområde til direkte beskatning og beskatning af forsikringspræmier.

[1] Europa-Parlamentets og Rådets beslutning nr. 888/98/EF om et fællesskabshandlingsprogram til forbedring af afgiftssystemerne i det indre marked (Fiscalis-programmet), EFT L 126 af 28.4.1998, s. 1.

3- BEMÆRKNINGER TIL DEN FÆLLES HOLDNING

3.1. Generelt

Kommissionen noterer sig med tilfredshed, at Rådet har godkendt hovedindholdet i Kommissionens oprindelige forslag. Kommissionen noterer sig endvidere, at Rådet støtter en forlængelse af foranstaltningerne under det eksisterende Fiscalis-program og hilser i særlig grad Rådets støtte til at udvide disse foranstaltningers anvendelsesområde til direkte beskatning velkommen.

Kommissionen ønsker imidlertid at give udtryk for sin skuffelse over, at Rådet har besluttet at nedskære finansieringsforslaget for programmet fra 56 mio. til 44 mio. EUR. En sådan reduktion af budgettet kan meget vel føre til, at visse af programmets foranstaltninger ikke vil kunne gennemføres. Imidlertid vedrørte en del af det foreslåede budget foranstaltninger, som Rådet endnu ikke har godkendt, navnlig på IT-området. Hvis Rådet beslutter at fortsætte opbygningen af systemet om udveksling af information vedrørende grænseoverskridende momsfradrag og ligeledes træffer beslutning om at gennemføre et nyt system til e-handel-kontrol, vil Kommissionen, hvis der ikke er tilstrækkelige midler til rådighed på Fiscalis 2007-budgettet, foreslå Europa-Parlamentet og Rådet, at budgettet øges. Denne fornyede budgetbehandling er i overensstemmelse med Europa-Parlamentets ønske om, at budgetmyndigheden på ny skal høres vedrørende dette program i 2006 (hvilket var formålet med to af Parlamentets ændringsforslag).

3.2. Kommentarer til de af Parlamentet under førstebehandlingen fremlagte ændringsforslag

I sin fælles holdning har Rådet accepteret et af Parlamentets ændringsforslag. Dette ændringsforslag indebærer, at den rapport, som Kommissionen årligt udarbejder over arbejdets fremadskriden hvad angår programaktiviteternes implementering og resultater i forhold til den årlige handlingsplan, skal fremlægges for Europa-Parlamentet. Da lovgivningsmyndighedens anden part har bifaldet dette ændringsforslag, kan Kommissionen nu også acceptere denne tilgang.

To af Parlamentets ændringsforslag vedrører programmålsætningen for merværdiafgift og direkte beskatning. Rådet besluttede enstemmigt at foretage ændringer i Kommissionens forslag, hvad denne målsætning angår. Rådet foretog ændringer i målsætningen for at understrege, at Fiscalis 2007 ikke er et politisk program, men derimod et program, der har til formål at styrke det administrative samarbejde mellem medlemsstaternes skattemyndigheder. Kommissionen er enig i, at det ikke er hensigten med programmet at harmonisere skattelovgivningen og udtrykker sin tilfredshed med, at en erklæring tilføjes mødereferatet i den anledning.

To af Parlamentets ændringsforslag er ikke blevet accepteret af hverken Kommissionen eller Rådet. Disse ændringsforslag vedrører foranstaltningerne under programmet og synergiudvikling med fremtidige programmer. Kommissionen udtrykker sin tilfredshed med, at Rådet ikke har accepteret disse ændringsforslag, da den mener, at sådanne artikler i beslutningen er overflødige.

3.3. Ændringsforslag stillet af Rådet

Rådet har foreslået en række ændringer. Med undtagelse af ændringen vedrørende programmets finansielle rammer er alle øvrige ændringer af formuleringsmæssig art, som ifølge Rådet tydeliggør tekstindholdet. Rådet har enstemmigt vedtaget sine forslag til ændringer , og Kommissionen kan acceptere alle Rådets forslag, så programmet vil kunne vedtages inden 31. december 2002.

3.4. Overensstemmelse mellem den fælles holdning og Kommissionens forslag

Den fælles holdning støtter fuldt ud indholdet i Kommissionens forslag, herunder den foreslåede udvidelse af programforanstaltningerne til også at omfatte direkte beskatning.

4- KONKLUSION

Kommissionen mener, at den fælles holdning, som er enstemmigt vedtaget af Rådet, er udtryk for et rimeligt kompromis. Kommissionen beklager, at der er blevet skåret i budgettet, men accepterer, at dette er i overensstemmelse med Parlamentets ønske om at kunne foretage ændringer i budgettet i programmets løbetid.

Kommissionen er overbevist om, at meningsforskellene mellem de to lovgivere nu er så ubetydelige, at beslutningen meget hurtigt kan vedtages, således at programaktiviteterne kan fortsætte også efter den 31. december 2002, navnlig IT-aktiviteterne såsom VIES (momsinformationsudvekslingssystemet).

5. Rådets og Kommissionens erklæring til mødereferatet

Kommissionen og Rådet har udstedt en fælles erklæring til mødereferatet, som er vedføjet denne meddelelse.

Formålet med denne erklæring er at bekræfte, at hensigten med dette program ikke er at harmonisere beskatningsreglerne. Hvis forslaget vedrørte harmoniseringen af beskatningsreglerne, ville Kommissionen ikke have fremlagt forslaget under artikel 95 i traktaten, men derimod under artikel 93. I henhold til proceduren under traktatens artikel 93 kræves der enstemmighed med høring af Europa-Parlamentet.

Erklæring til mødereferatet

"Rådet og Kommissionen erklærer, at programmet ikke medfører harmonisering af skattelovgivningen".